Victor Alistar și Romeo Chelariu, dezavuați de mai multe ONG-uri: ”Am luat act cu dezgust de apelul făcut de așa-zișii reprezentanți ai societății civile în CSM”

Opt ONG-uri se delimitează de apelul către magistrați făcut de Victor Alistar și Romeo Chelariu, cei doi reprezentanți ai sociatății civile în CSM, un apel în care cei doi condamnă protestele din justiție. Reamintim că Alistar și Chelariu au fost aleși în CSM în urma unui vot al Senatului, deci cu sprijinul coaliției PSD-ALDE.

”Organizațiile semnatare au luat act cu dezgust de apelul făcut de așa-zișii reprezentanți ai societății civile în Consiliul Superior al Magistraturii, Victor Alistar și Romeo Chelariu, prin care aceștia condamnă suspendarea activității cu publicul de către unele parchete și instanțe din țară”, arată ONG-urile semnatare.

Cele opt ONG-uri care au semnat sunt ActiveWatch, VeDem Just – Voci pentru Democraţie şi Justiţie, CeRe – Centrul de Resurse pentru Participare Publică, ECPI-Centrul Euroregional pentru Initiative Publice, Accept, Miliția Spirituală, Asociația CIVICA și Inițiativa România.

”Victor Alistar și Romeo Chelariu nu reprezintă societatea civilă, ci societatea de partid, primul dintre cei doi fiind, de altfel, în cărți pentru preluarea unui fotoliu ministerial în perioada guvernului Ponta. Faptul că cei doi sunt astăzi în CSM se datorează numai procedurii de alegere care permite ocuparea posturilor destinate reprezentanților societății civile de către favoriții Senatului, iar nu a organizațiilor neguvernamentale pe care ar trebui, teoretic, să le reprezinte. De altfel, Victor Alistar a și acționat cu dispreț față de organizațiile care nu i-au susținut candidatura, invitând ONG-uri fără niciun fel de competență în domeniul justiției sau media (cum ar fi Asociația Profesională a Transportatorilor) la consultările referitoare la realizarea Ghidului privind relatia dintre sistemul judiciar din Romania si mass-media în 2017”, se mai arată în comunicatul citat.

Organizațiile semnatare susțin dreptul la liberă exprimare și protest al magistraților din România și se delimitează, totodată, de pretinșii reprezentanți ai societății civile din CSM, potrivit sursei citate.

Foto: Victor Alistar (Agerpres / Radu Tuta)